text: Fra lokal pokerklub til verdensberømmelse
  13 februar 2014 kl. 16.27
  Mette Louise Christensen fra Sønderborg har lige vundet 520.000 skattefrie kroner i en stor international pokerturnering i Vejle. Sejren i den prestigefyldte World Poker Tours har givet genlyd i hele verden.
  Normalt spiller hun kun i den lokale pokerklub i Sønderborg og lidt på internettet. Men med en sejr i en mindre turnering vandt hun pludselig også et sæde til den prestigefyldte World Poker Tours nationale turnering, som i år blev holdt i Vejle.
  Hun vandt finalen tirsdag aften efter fire dages intens gambling med jetonerne, og kort efter kunne hun se sit navn gå verden rundt. 
  Den 27-årige studerende skriver pokerhistorie som den første kvinde nogensinde, der har vundet turneringen.
  På mandag begynder hun i skole igen, hvor gevinsten bliver fejret med rundstykker til klassen.
  